Otkazan najveći derbi: Hajduk nije htio zaigrati bez Torcide

Drugi put zaredom Dinamo će protiv Hajduka na Maksimiru slaviti 3-0 za zelenim stolom. Nakon lanjskog prekida, ovaj put vječni derbi nije ni započeo u metropoli

<p>Bilo je najava o prekidu utakmice preko tjedna, ali do toga ipak nije došlo. <b>Utakmica je otkazana, igrači Hajduka nisu željeli nastupiti jer policija nije pustila njihove navijače na južnu tribinu.</b> Razlog je crna lista, na kojoj su završila 92 prezimena navijača, iako se radi o<b> ljudima koji nisu imali sudsku zabranu</b> prisustva nogometnim utakmicama. </p><p>Torcidaši su čekali ispod južne tribine, vodstvo Hajduka molilo je za odgodu dok ne uđu, no nakon što je policija usmjerila navijače Hajduka prema autobusima i izlasku s Maksimira, Hajduk je odlučio da neće nastupiti. </p><p>- U 14:20 su do mene došli predsjednik <b>Brbić</b>, trener <b>Tudor </b>i još neki ljudi iz Hajduka. <b>Imali su zahtjev da se utakmica prolongira ili odgodi jer su njihovi navijači imali problema s ulaskom na tribinu.</b> U 14:55 su ponovno došli <b>Brbić </b>i predstavnik nadzornog odbora <b>Pavasović Visković</b>, opet su tražili da se utakmica prolongira, ali <b>to nije bilo moguće</b> - rekao je<b> Lino Roše</b>, delegat utakmice. </p><h3>Brezni: Utakmica će biti registrirana 3-0</h3><p>Sudac <b>Ante Vučemilović Šimunović</b> na teren je tako u 15 sati izašao s 11 nogometaša Dinama. Nakon minute šutnje u sjećanju na vukovarske žrtve, počelo je 15-minutno čekanje, ali bilo je jasno da se nogometaši Hajduka neće pojaviti. <b>Dinamovci su donijeli drugi gol na teren</b>, iskoristili su priliku da odrade trening na glavnom maksimirskom travnjaku jer su bodove u derbiju već uzeli. </p><p>- Po onome što su mi prenijeli sudac i delegat, da je Hajduk odbio igrati, <b>utakmica bi se trebala registrirati 3-0 za Dinamo</b>. To je što se tiče natjecateljskog dijela. Što se tiče disciplinskog dijela, <b>vidjet ćemo kakve kazne slijede</b>, a tu je i nadoknada za TV prava - rekao je Josip Brezni, povjerenik za natjecanje Prve HNL, za <b>24sata</b>.</p><p><b>Marin Brbić</b> najavio je priopćenje koje će klub objaviti u nedjelju, uz izričito objašnjenje kako <b>"Hajduk nije talac svojih navijača"</b>, a trener <b>Igor Tudor</b> kratko je rekao: </p><p>- <b>Ja sam sportaš</b> i žao mi je što se derbi neće odigrati. </p><p>Iz Dinama su objasnili kako nisu sastavljali nikakvu crnu listu, nego se radi o popisu koji su dobili iz policije. Navijačima su se ispričali i objavili da će <b>dobiti povrat novca za kupljene ulaznice</b>, a neslužbeno doznajemo kako će autobus s igračima Hajduka u 20:30 stići na Poljud gdje će biti organiziran svečani doček.<br/></p>